Proiect

**GUVERNUL REPUBLICII MOLDOVA**

HOTĂRÎRE

nr. din 2015

**pentru aprobarea Reglementării tehnice**

**„Compatibilitatea electromagnetică a echipamentelor”**

În temeiul art. 18 şi poziţiei nr. 5 din Anexa nr. 3 la Legea nr. 235 din 01.12.2011 privind activităţile de acreditare şi de evaluare a conformităţii (*Monitorul Oficial al Republicii Moldova, 2012, Nr. 46-47, art. 136*) şi pct. 173, Capitolul 3, Titlul V al Hotărîrii Guvernului nr. 808 din 7.10.2014 „Cu privire la aprobarea Planului naţional de acţiuni pentru implementarea Acordului de Asociere Republica Moldova – Uniunea Europeană în perioada 2014-2016 (*Monitorul Oficial al Republicii Moldova, 2014, nr. 297-309, art. 851*)” Guvernul,

**HOTĂRĂŞTE:**

**1.** Se aprobăReglementarea tehnică “Compatibilitatea electromagnetică a echipamentelor” (*se anexează*).

**2.** Prezenta hotărîre intră în vigoare la 24 de luni de la data publicării în Monitorul Oficial al Republicii Moldova.

**3.** Punctele 61, 70, 110, 111, 110, 114, 115 şi 130 din prezenta reglementare tehnică vor intra în vigoare la data semnării Acordului privind evaluarea conformității și acceptarea produselor industriale dintre Republica Moldova şi Uniunea Europeană.

**4.** Se admite punerea la dispoziţie pe piaţă a echipamentelor care cad sub incidenţa reglementării tehnice „Compatibilitatea electromagnetică a echipamentelor” înainte de data intrării în vigoare a prezentei hotarîri.

**5.** Hotărîrea Guvernului nr. 95 din 04.02.2008 cu privire la aprobarea Reglementării tehnice „Compatibilitatea electromagnetică a echipamentelor” (Monitorul Oficial al Republicii Moldova, 2008, nr. 32-33, art.176) se abrogă la 24 luni de la data publicării prezentei hotărîri în Monitorul Oficial al Republicii Moldova.

**6.** Pînă la semnarea Acordului privind evaluarea conformităţii şi acceptarea produselor industriale dintre Republica Moldova şi Uniunea Europeană:

1) se admite punerea la dispoziție pe piață și darea în folosință a echipamentelor cu marca de conformitate SM (în continuare – marca SM), aplicată conform prevederilor prevăzute în Legea nr. 235 din 1 decembrie 2011 privind activitățile de acreditare și de evaluare a conformității;

2) producătorul sau reprezentantul autorizat al acestuia, persoană juridică cu sediul în Republica Moldova, aplică marca SM în situaţia în care evaluarea conformităţii echipamentelor destinate pieţei naţionale se realizează de către organismele de evaluare a conformității recunoscute prin utilizarea procedurilor prevăzute în capitolul XII. Se interzice, în condiţiile prevăzute de prezenta hotărîre, aplicarea pe acelaşi echipamente a mărcii SM şi a marcajului CE;

3) prevederile prezentei hotărîri referitoare la marcajul CE se aplică şi mărcii SM;

4) Ministerul Economiei (în continuare - autoritatea de reglementare) recunoaşte organismele care realizează evaluarea conformităţii compatibilităţii electromagnetice a echipamentelor destinate pieţei naţionale în concordanţă cu procedurile prevăzute în capitolul XII;

5) cerinţele cu privire la organismele de evaluare a conformităţii notificate se aplică și organismelor de evaluare a conformităţii recunoscute. La desfășurarea procedurilor de evaluare a conformității, organismele de evaluare a conformităţii recunoscute care realizează evaluarea conformităţii compatibilităţii electromagnetice a echipamentelor vor întocmi certificate de examinare de tip;

**7.** Obligațiile şi răspunderea producătorului, a reprezentantului său autorizat, a importatorului sau a distribuitorului, persoane juridice cu sediul în Republica Moldova, privind echipamentelor puse la dispoziție pe piață și date în folosință, marcate cu marca SM corespund celor prevăzute de prezenta hotărîre pentru echipamentele cu marcajul CE.

**8.** Controlul asupra executării prezentei hotărîri se pune în sarcina Ministerului Economiei.

**PRIM-MINISTRU Chiril GABURICI**

**Contrasemnează:**

**Viceprim-ministru Stephane**

**Ministrul economiei ChristopheBRIDE**

Anexa

la Hotărîrea Guvernului

nr. \_\_\_\_\_\_\_ din \_\_\_\_\_\_\_\_\_2015

**Reglementarea tehnică**

**„Compatibilitatea electromagnetică a echipamentelor”**

Reglementarea tehnică „Compatibilitatea electromagnetică a echipamentelor” (în continuare – Reglementarea tehnică) transpune Directiva 2014/30/UE a Parlamentului European şi a Consiliului din 26 februarie 2014 privind armonizarea legislaţiilor statelor membre cu privire la compatibilitatea electromagnetică (reformare) (*publicată în Jurnalul Oficial al Uniunii Europene nr. L 96/79 din 29.03.2014*)

**Capitolul I**

**Dispoziţii generale**

**1.** Prezenta reglementarea tehnică reglementează compatibilitatea electromagnetică a echipamentelor. Scopul său este de a asigura funcționarea pieței interne prin impunerea conformității echipamentelor cu un nivel adecvat de compatibilitatea electromagnetică.

**2.** Prezenta reglementarea tehnică se aplică echipamentelor definite în pct. 6

**3.** Prezenta reglementare tehnică nu se aplică:

1) echipamentelor hertziene şi echipamentelor terminale de telecomunicaţie;

2) produselor, pieselor şi echipamentelor aeronautice;

3) echipamentelor radio folosite de radioamatori în sensul reglementărilor radio adoptate în cadrul Constituției Uniunii Internaționale a Telecomunicațiilor și Convenției Uniunii Internaționale a Telecomunicațiilor, in cazul in care echipamentele nu sunt puse la dispoziție pe piață;

4) echipamentelor ale căror caracteristici fizice, prin însăși natura lor, sunt astfel încît:

a)acestea nu pot să genereze sau să contribuie la generarea de emisii electromagnetice care depășesc un nivel ce permite echipamentelor radio și de telecomunicații și altor echipamente să funcționeze așa cum este prevăzut; precum și;

b) acestea funcționează fără degradare inacceptabilă in prezența perturbației electromagnetice rezultate in mod normal in urma utilizării prevăzute;

5) ansamblurilor de evaluare personalizate pentru folosul profesioniștilor doar în cadrul centrelor de cercetare și dezvoltare înființate in acest scop.

**4.** În sensul pct. 3 subpunct. 3), ansamblurile de componente care urmează să fie asamblate de radioamatori și echipamentele puse la dispoziție pe piață și modificate de radioamatori pentru uz propriu nu sunt considerate echipamente puse la dispoziție pe piață.

**5.** În cazul în care pentru echipamentele menționate la pct.2 cerințele esențiale prevăzute în anexa nr. 1 sunt stabilite, integral sau parțial, mai specific de către alte dispoziții ale actelor normative, prezenta reglementare nu se aplică sau încetează să se aplice echipamentelor în cauză în ceea ce privește aceste cerințe de la data punerii în aplicare a actelor normative respective.

**Capitolul II**

**Terminologie**

**6.** În sensul prezentei reglementări tehnice se utilizează noțiunile definite în Legea nr. 235 din 1 decembrie 2011 privind activităţile de acreditare şi de evaluare a conformităţii şi termenii şi expresiile de mai jos cu următoarele semnificaţii:

1) echipament – orice aparat sau instalaţie fixă;

2) aparat - orice dispozitiv finit sau combinație de astfel de dispozitive pusă la dispoziție pe piață ca unitate funcțională independentă, destinat(ă) utilizatorului final și susceptibil(ă) de a produce perturbații electromagnetice sau a cărui funcționare este susceptibilă de a fi afectată de astfel de perturbații;

3) instalaţie fixă - o combinație specifică a mai multor tipuri de aparate și, după caz, a altor dispozitive care sunt asamblate, instalate și destinate a fi folosite în mod permanent într-un amplasament prestabilit;

4) compatibilitate electromagnetică - capacitatea echipamentelor de a funcționa în mod satisfăcător in mediul lor electromagnetic fără să producă perturbații electromagnetice intolerabile altor echipamente din acel mediu;

5) perturbaţie electromagnetică - orice fenomen electromagnetic care poate degrada funcționarea echipamentelor, o perturbație electromagnetică poate fi zgomotul electromagnetic, un semnal nedorit sau o modificare a însuși mediului de propagare;

6) imunitate - capacitatea echipamentelor de a funcționa conform destinației, fără degradarea performanțelor în prezența perturbațiilor electromagnetice;

7) obiective de siguranţă - obiective de protecție a vieții sau proprietății oamenilor;

8) mediu electromagnetic - toate fenomenele electromagnetice observabile într-un anumit loc;

9) agent economic - producătorul, reprezentantul autorizat, importatorul și distribuitorul;

10) rechemare - orice măsură cu scopul de a returna un aparat care a fost pus deja la dispoziția utilizatorului final;

11) retragere - orice măsură cu scopul de a împiedica punerea la dispoziție pe piață a unui aparat din lanțul de aprovizionare;

12) marcaj CE - marcaj prin care producătorul indică faptul că aparatul este în conformitate cu cerințele aplicabile stabilite în prezenta reglementare.

13) În sensul prezentei directive, se consideră aparate:

a) componentele sau subansamblurile destinate incorporării într-un aparat de către utilizatorul final, care sunt susceptibile să genereze perturbații electromagnetice sau a căror funcționare este susceptibilă de a fi afectată de astfel de perturbații;

b) instalaţiile mobile definite ca o combinaţie de aparate şi, după caz, alte dispozitive, destinate deplasării şi funcţionării în mai multe amplasamente.

**Capitolul III**

**Punerea la dispoziţie pe piaţă şi/sau punerea în funcţiune**

**7.** Agenţii economici iau toate măsurile adecvate pentru a se asigura că echipamentele sunt puse la dispoziție pe piață și/sau puse în funcțiune numai dacă respectă prezenta reglementare tehnică atunci când sunt instalate corespunzător, întreținute și folosite pentru scopul prevăzut.

**Capitolul IV**

**Libera circulaţie a echipamentelor**

**8.** Autorităţile publice nu pot interzice, din motive legate de compatibilitatea electromagnetică, punerea la dispoziție pe piață și/sau punerea în funcțiune a echipamentelor care respectă prezenta reglementare tehnică.

**9.** Cerințele prezentei reglementări tehnice nu împiedică aplicarea următoarelor măsuri speciale privind punerea in funcțiune sau folosirea echipamentelor:

1) măsuri pentru rezolvarea unei probleme de compatibilitate electromagnetică existente sau previzibile într-un anumit amplasament;

2) măsuri adoptate din motive de siguranță, pentru a proteja rețelele publice de telecomunicații sau stațiile de recepție sau de emisie, atunci cînd sunt folosite în scopuri de siguranță în situații bine definite în privința spectrului.

**10.** Autoritatea de reglementare adresează o notificare Comisiei Europene cu privire la măsurile menţionate în pct. 9 a prezentei reglementări tehnice.

**11.** Nu se creează obstacole în calea expunerii și/sau demonstrațiilor în cadrul tîrgurilor comerciale, expozițiilor sau evenimentelor similare a echipamentelor care nu sunt conforme cu prezenta reglementare tehnică, cu condiția ca un semn vizibil să indice clar că aceste echipamente nu pot fi puse la dispoziție pe piață și/sau puse in funcțiune înainte de a se conforma prezentei reglementări tehnice. Demonstrația poate avea loc numai cu condiția adoptării măsurilor corespunzătoare pentru evitarea perturbațiilor electromagnetice.

**12.** Echipamentele trebuie să respecte cerinţele esenţiale din anexa nr. 1 la prezenta reglementare tehnică.

**Capitolul V**

**Obligaţiile producătorilor**

**13.** Atunci cînd introduc aparatele lor pe piață, producătorii trebuie să se asigure că ele au fost proiectate și fabricate în conformitate cu cerințele esențiale prevăzute în anexa nr.1 la prezenta reglementare tehnică.

**14.** Producătorii întocmesc documentația tehnică menționată în anexa nr.2 și efectuează procedura relevantă de evaluare a conformității menționată la pct. 44-45 sau deleagă efectuarea acestei proceduri.

**15.** În cazul în care s-a demonstrat conformitatea aparatului cu cerințele aplicabile prin procedura menționată, producătorii întocmesc o declarație de conformitate și aplică marcajul CE.

**16.** Producătorii păstrează documentația tehnică și declarația de conformitate timp de 10 ani după introducerea pe piață a aparatului.

**17.** Producătorii se asigură că există proceduri care să garanteze conformitatea continuă a producției în serie cu prezenta reglementare. Modificările în proiectare sau cele referitoare la caracteristicile aparatului și modificările standardelor armonizate sau ale altor specificații tehnice, în raport cu care se declară conformitatea aparatului, se iau in considerare in mod corespunzător.

**18.** Producătorii se asigură că aparatele pe care le introduc pe piață poartă un număr de tip, de lot sau de serie sau alt element care permite identificarea lor sau, dacă dimensiunea sau natura aparatului nu permite acest lucru, producătorii se asigură că informația solicitată este prevăzută pe ambalaj sau într-un document care însoțește aparatul.

**19.** Producătorii indică pe aparat denumirea lor, denumirea lor comercială înregistrată sau marca lor înregistrată și adresa poștală la care pot fi contactați sau, dacă acest lucru nu este posibil, pe ambalaj sau într-un document care însoțește aparatul. Adresa indică un singur punct de contact pentru producător. Datele de contact sunt comunicate în limba de stat.

**20.** Producătorii se asigură că aparatul este însoțit de instrucțiuni și de informațiile menționate la pct. 55-57 în limba de stat. Astfel de instrucțiuni și informații, precum și orice text imprimat pe etichete, trebuie să fie clare, de înțeles și inteligibile.

**21.** Producătorii care consideră sau au motive să creadă că un aparat pe care l-au introdus pe piață nu este conform cu prezenta reglementare tehnică iau de îndată măsurile corective necesare pentru a aduce respectivul aparat în conformitate, pentru a-l retrage sau pentru a-l rechema, după caz. De asemenea, în cazul in care aparatul prezintă un risc, producătorii informează imediat in acest sens Agenţia pentru Protecţia Consumatorilor, în care au pus la dispoziție pe piață aparatul, indicând detalii, în special cu privire la neconformitate și la orice măsuri corective luate.

**22.** Producătorii, în urma unei cereri motivate din partea Agenţiei pentru Protecţia Consumatorilor, furnizează acesteia, pe suport de hîrtie sau în format electronic, toate informațiile și documentația necesară pentru a demonstra conformitatea aparatului cu prezenta reglementare tehnică, în limba de stat. Producătorii cooperează cu Agenţia pentru Protecţia Consumatorilor, la solicitarea acesteia, cu privire la orice acțiune întreprinsă pentru eliminarea riscurilor prezentate de aparatele pe care aceștia le-au introdus pe piață.

**Capitolul VI**

**Reprezentanţi autorizaţi**

**23.** Un producător numește un reprezentant autorizat printr-un mandat scris. Obligațiile prevăzute la pct. 13 și obligația de a întocmi documentația tehnică menționată la pct. 14 nu fac parte din mandatul reprezentantului autorizat.

**24.** Reprezentantul autorizat îndeplinește sarcinile specificate în mandatul primit de la producător. Mandatul permite reprezentantului autorizat să îndeplinească cel puțin următoarele sarcini:

1) să mențină declarația de conformitate și documentația tehnică la dispoziția Agenţiei pentru Protecţia Consumatorilor timp de 10 ani după ce aparatul a fost introdus pe piață;

2) în urma unei cereri motivate din partea autorităţii publice de reglementare responsabile de domeniu, să furnizeze Agenţiei pentru Protecţia Consumatorilor toate informațiile și documentația necesară pentru a demonstra conformitatea aparatului;

3) să coopereze cu Agenţia pentru Protecţia Consumatorilor, la cererea acesteia, cu privire la orice acțiune întreprinsă pentru eliminarea riscurilor reprezentate de aparatele vizate de mandatul reprezentantului autorizat.

**Capitolul VII**

**Obligaţiile importatorilor**

**25.** Importatorii introduc pe piață numai aparate conforme.

**26.** Înainte de introducerea unui aparat pe piață, importatorii se asigură că procedura corespunzătoare de evaluare a conformității prevăzută la pct. 44-45 a fost îndeplinită de către producător. Aceștia se asigură că producătorul a întocmit documentația tehnică, că aparatul poartă marcajul CE și este însoțit de documentele necesare, precum și că producătorul a respectat cerințele prevăzute la pct. 18-19.

**27.** În cazul în care un importator consideră sau are motive să creadă că un aparat nu este conform cu cerințele esențiale prevăzute în anexa nr. 1, acesta nu introduce aparatul pe piață înainte ca el să fie adus în conformitate. În plus, atunci cînd aparatul prezintă un risc, importatorul informează producătorul și Agenţia pentru Protecţia Consumatorilor în acest sens.

**28.** Producătorii își indică pe aparat numele, denumirea comercială înregistrată sau marca înregistrată și adresa poștală la care pot fi contactați sau, dacă acest lucru nu este posibil, pe ambalaj sau într-un document care însoțește aparatul. Pentru utilizatorii finali și Agenţia pentru Protecţia Consumatorilor datele de contact sunt comunicate în limba de stat.

**29.** Importatorii se asigură că aparatul este însoțit de instrucțiuni și de informațiile menționate la pct. 55-57 în limba de stat.

**30.** Importatorii se asigură că, atît timp cît un aparat se află în responsabilitatea lor, condițiile de depozitare sau transport al acestuia nu periclitează conformitatea sa cu cerințele esențiale prevăzute în anexa nr. 1.

**31.** Importatorii care consideră sau au motive să creadă că un aparat pe care l-au introdus pe piață nu este în conformitate cu prezenta reglementare tehnică iau de îndată măsurile corective necesare pentru a aduce în conformitate respectivul aparat, pentru a-l retrage sau pentru a-l rechema, după caz. În cazul în care aparatul prezintă un risc, importatorii informează imediat în acest sens Agenţia pentru Protecţia Consumatorilor în care au pus aparatul la dispoziție pe piață, oferind detalii, în special cu privire la neconformitate și la orice măsuri corective luate.

**32.** Importatorii păstrează o copie a declarației de conformitate la dispoziția Agenţiei pentru Protecţia Consumatorilor pe o perioadă de 10 ani după introducerea pe piață a aparatului și se asigură că documentația tehnică poate fi pusă la dispoziția acestui organ, la cerere.

**33.** Importatorii, în urma unei cereri motivate din partea Agenţiei pentru Protecţia Consumatorilor, îi furnizează acesteia, pe hîrtie sau în format electronic, toate informațiile și documentația necesară pentru a demonstra conformitatea aparatului. Aceștia cooperează cu Agenţia pentru Protecţia Consumatorilor, la cererea acesteia, cu privire la orice acțiune întreprinsă pentru eliminarea riscurilor prezentate de aparatele pe care aceștia le-au introdus pe piață.

**Capitolul VIII**

**Obligaţiile distribuitorilor**

**34.** În cazul în care pun la dispoziție un aparat pe piață, distribuitorii acționează cu grija cuvenită privind cerințele prezentei reglementări tehnice.

**35.** Înainte de a pune la dispoziție un aparat pe piață, distribuitorii verifică dacă aparatul poartă marcajul CE, dacă acesta este însoțit de documentele necesare și de instrucțiuni și informațiile menționate la pct. 55-57, întocmite în limba de stat și dacă producătorul și importatorul au respectat cerințele prevăzute la pct. 18-19 și, respectiv, la pct.28.

**36.** Dacă un distribuitor consideră sau are motive să creadă că un aparat nu este conform cu cerințele esențiale prevăzute în anexa I, acesta nu pune la dispoziție aparatul pe piață înainte ca el să fie adus în conformitate. Mai mult, atunci cînd aparatul prezintă un risc, distribuitorul informează producătorul sau importatorul în acest sens, precum și Agenţia pentru Protecţia Consumatorilor.

**37.** Distribuitorii se asigură că, atît timp cît un aparat se află în responsabilitatea lor, condițiile de depozitare sau transport al acestuia nu periclitează conformitatea sa cu cerințele esențiale prevăzute în anexa nr. 1.

**38.** Distribuitorii care consideră sau au motive să creadă că un aparat pe care l-au pus la dispoziție pe piață nu este conform cu prezenta reglementare tehnică se asigură că se iau măsurile necesare pentru a aduce respectivul aparat în conformitate, pentru a-l retrage sau pentru a-l rechema, după caz. În cazul în care aparatul prezintă un risc, distribuitorii informează imediat în acest sens Agenţia pentru Protecţia Consumatorilor,în care au pus aparatul la dispoziție pe piață, oferind detalii, în special cu privire la neconformitate și la orice măsuri corective luate.

**39.** Distribuitorii, la cererea motivată a Agenţiei pentru Protecţia Consumatorilor, furnizează acesteia, pe suport de hîrtie sau în format electronic, toate informațiile și documentația necesară pentru a demonstra conformitatea aparatului. Aceștia cooperează cu Agenţia pentru Protecţia Consumatorilor, la cererea acesteia, cu privire la orice acțiune întreprinsă pentru eliminarea riscurilor prezentate de aparatul pe care l-au pus la dispoziție pe piață.

**Capitolul IX**

**Situaţiile în care obligaţiile producătorilor**

**se aplică importatorilor şi distribuitorilor**

**40.** Un importator sau un distribuitor este considerat producător în sensul prezentei reglementări tehnice și este supus obligațiilor ce revin producătorului în temeiul pct. 13-22 atunci cînd introduce pe piață un aparat sub denumirea sau marca sa sau modifică un aparat deja introdus pe piață într-o manieră care poate afecta conformitatea cu prezenta reglementare tehnică.

**Capitolul X**

**Identificarea agenţilor economici**

**41.** Agenţii economici transmit, la cerere, către Agenţia pentru Protecţia Consumatorilor datele de identificare ale:

1) oricărui agent economic care le-a furnizat un aparat;

2) oricărui agent economic căruia i-au furnizat un aparat.

**42.** Operatorii economici trebuie să poată prezenta informaţiile prevăzute la pct. 13-22 timp de 10 ani după ce au furnizat aparatul.

**Capitolul XI**

**Prezumţia de conformitate a echipamentelor**

**43.** Echipamentele care sunt conforme cu standardele conexe sau cu părţi ale acestora, ale căror trimiteri sunt publicate în Monitorul Oficial al Republicii Moldova sunt considerate a fi în conformitate cu cerinţele esenţiale prevăzute în anexa nr. 1 vizate de standardele respective sau părţi ale acestora.

**Capitolul XII**

**Procedurile de evaluare a conformităţii pentru aparate**

**44.** Conformitatea aparatelor cu cerințele esențiale prevăzute în anexa nr. 1 se demonstrează folosind oricare dintre următoarele proceduri de evaluare a conformității:

1) controlul intern al producţiei prevăzute în anexa nr. 2;

2) examinare de tip care este urmată de conformitatea cu tipul bazată pe controlul intern al producţiei prevăzute în anexa nr. 2.

**45.** Producătorul poate decide să limiteze aplicarea procedurii menţionate la pct. 44 subpunct. 2) la unele aspecte ale cerinţelor esenţiale, cu condiţia că, pentru celelalte aspecte ale cerinţelor esenţiale, să fie aplicată procedura prevăzută la pct. 44 subpunct. 1).

**Capitolul XIII**

**Declaraţia de conformitate**

**46.** Declarația de conformitate atestă faptul că îndeplinirea cerințelor esențiale prevăzute în anexa nr. 1 a fost demonstrată.

**47.** Declarația de conformitate se structurează după modelul prevăzut în anexa nr. 3, conține elementele specificate în modulele relevante din anexele nr. 1 și nr. 2 și se actualizează constant. Aceasta se întocmeşte în limba de stat.

**48.** În cazul în care un aparat întră sub incidența mai multor acte normative prin care se solicită o declarație de conformitate, se întocmeşte o singură declarație de conformitate în legătură cu toate aceste acte. Declarația respectivă conține identificarea actelor în cauză, inclusiv referințele de publicare ale acestora.

**49.** Prin redactarea declarației de conformitate, producătorul își asumă responsabilitatea pentru conformitatea aparatului cu cerințele prevăzute de prezenta reglementare tehnică.

**Capitolul XIV**

**Norme şi condiţii pentru aplicarea marcajului CE**

**50.** Marcajul CE este supus principiilor generale prevăzute de Legea nr. 235 din 01 decembrie 2011 cu privire la activităţile de acreditare şi de evaluare a conformităţii.

**52.** Marcajul CE se aplică în mod vizibil, lizibil și indelebil pe aparat sau pe plăcuța cu date ale aparatului. În cazul în care acest lucru nu este posibil sau nu este justificat din considerente ținând de natura aparatului, marcajul se aplică pe ambalaj și pe documentele de însoțire.

**53.** Marcajul CE se aplică înainte ca aparatul să fie introdus pe piață.

**54.** Agenţia pentru Protecţia Consumatorilor se bazează pe mecanismele existente pentru a asigura aplicarea corectă a regimului aplicabil marcajului CE și iau măsurile corespunzătoare în cazul utilizării inadecvate a respectivului marcaj.

**Capitolul XV**

**Informaţii referitoare la utilizarea aparatelor**

**55.** Aparatele sunt însoțite de informații despre orice precauții specifice care trebuie luate la asamblarea, instalarea, întreținerea sau folosirea lor pentru a asigura, la punerea în funcțiune, conformitatea aparatelor cu cerințele esențiale de la anexa nr. 1 punctul 1.

**56.** Aparatele pentru care conformitatea cu cerințele esențiale prevăzute în anexa nr. 1 punctul 1 nu este asigurată în zone rezidențiale sunt însoțite de o indicație clară referitoare la o astfel de restricție de folosire, inclusiv, după caz, pe ambalaj.

**57.** Informațiile necesare pentru a permite folosirea aparatelor în conformitate cu destinația lor sunt incluse în instrucțiunile care le însoțesc.

**58.** Aparatele puse la dispoziție pe piață care pot fi încorporate într-o instalație fixă se supun tuturor dispozițiilor aplicabile pentru aparate stabilite de prezenta reglementare tehnică.

1) Cu toate acestea, cerințele punctelor 12-42 și ale punctelor44-57 nu sunt obligatorii în cazul aparatelor destinate incorporării într-o anumită instalație fixă care nu sunt puse la dispoziție pe piață sub altă formă.

2) In astfel de cazuri, documentația însoțitoare identifică instalația fixă și caracteristicile sale de compatibilitate electromagnetică și indică precauțiile care trebuie luate pentru incorporarea aparatului în instalația fixă astfel încît să nu compromită conformitatea acesteia. Documentația cuprinde și informațiile menționate la pct. 18-19 și la pct. 28.

3) Bunele practici de inginerie menționate în anexa nr. 1 punctul 2 sunt documentate, iar persoana (persoanele) răspunzătoare păstrează această documentație la dispoziția Agenţiei pentru Protecţia Consumatorilor în scopul inspecției pe toată durata de funcționare a instalației fixe.

**59.** În cazul în care există elemente care indică neconformitatea instalației fixe, în special în cazul în care există plîngeri privind perturbații generate de instalație, Agenţia pentru Protecţia Consumatorilor poate solicita dovezi ale conformității instalației fixe și, după caz, pot iniția o evaluare.

**60.** În cazul în care se stabilește neconformitatea, Agenţia pentru Protecţia Consumatorilor impune măsuri adecvate de aducere a instalației în conformitate cu cerințele esențiale stabilite in anexa nr. 1.

**Capitolul XVI**

**Notificarea organismelor de evaluare a conformităţii**

**61.** Autoritatea de reglementare notifică Comisiei Europene organismele de evaluare a conformităţii notificate care efectuează sarcinile de evaluare a conformității ca părţi terțe în temeiul prezentei reglementări tehnice.

**62.** Autoritatea de reglementare este autoritatea de notificare responsabilă pentru instituirea şi îndeplinirea procedurilor necesare pentru evaluarea şi notificarea organismelor de evaluare a conformității și de monitorizare a organismelor notificate, precum şi pentru conformitatea cu dispoziţiile articolului 26.

**63.** Autoritatea de reglementare decide ca evaluarea și monitorizarea menționate la pct. 62 să fie efectuate Organismul național de acreditare în sensul Legii nr. 235 din 01.12.2011 privind activităţile de acreditare şi de evaluare a conformităţii.

**Capitolul XVII**

**Cerinţe faţă de autoritatea de reglementare pentru a recunoaşte organismele de evaluare a conformităţii**

**64.** Autoritatea de reglementare este instituit în aşa fel în cît să nu existe conflicte de interese cu organismele de evaluare a conformităţii.

**65.** Autoritatea de reglementare se organizează şi funcţionează astfel încît să garanteze obiectivitatea şi imparţialitatea activităţilor sale.

**66.** Autoritatea de reglementare se organizează astfel încît fiecare decizie cu privire la notificarea organismului de evaluare a conformităţii să fie luată de persoane competente, altele decît cele care au efectuat evaluarea.

**67.** Autoritatea de reglementare nu oferă şi nu prestează activităţi pe care le prestează organismele de evaluare a conformităţii şi nici servicii de consultanţă în condiţii comerciale sau concurenţiale.

**68.** Autoritatea de reglementare garantează confidențialitatea informațiilor obținute.

**69.** Autoritatea de reglementare dispune de suficient personal competent în vederea îndeplinirii corespunzătoare a atribuțiilor sale.

**70.** Autoritatea de reglementare informează Comisia în legătură cu procedurile de evaluare şi notificare a organismelor de evaluare a conformităţii, de monitorizare a organismelor notificate şi în legătură cu orice modificări ale acestora.

**Capitolul XVIII**

**Cerinţe cu privire la organismele notificate**

**71.** Pentru a fi notificat, un organism de evaluare a conformităţii îndeplineşte cerinţele prevăzute în pct. 72-87.

**72.** Organismul de evaluare a conformității este înființat conform cadrului legal în vigoare național și este persoană juridică.

**73.** Organismul de evaluare a conformității este un organism terț, independent de conducerea organizaţiei sau de aparatul pe care îl evaluează.

**74.** Un organism care aparține unei asociații de întreprinderi sau unei federații profesionale care reprezintă întreprinderile implicate în proiectarea, fabricarea, furnizarea, asamblarea, utilizarea sau întreținerea aparatelor pe care le evaluează poate fi considerat a fi un astfel de organism, cu condiția să se demonstreze că este independent și că nu există conflicte de interese.

**75.** Organismul de evaluare a conformității, personalul cu funcții superioare de conducere și personalul responsabil cu îndeplinirea sarcinilor de evaluare a conformității nu trebuie să acționeze ca proiectant, producător, furnizor, instalator, cumpărător, proprietar, utilizator sau operator de întreținere a aparatelor pe care le evaluează și nici ca reprezentant al vreuneia dintre acele părți. Acest lucru nu împiedică utilizarea aparatelor evaluate care sunt necesare pentru operațiunile organismului de evaluare a conformității sau utilizarea unor astfel de aparate în scopuri personale.

**76.** Organismul de evaluare a conformității, personalul cu funcții superioare de conducere și personalul responsabil cu îndeplinirea sarcinilor de evaluare a conformității nu sunt direct implicați în proiectarea, fabricarea sau construcția, comercializarea, instalarea, utilizarea sau întreținerea aparatelor respective și nu reprezintă părțile angajate în acele activități. Aceștia nu se implică în activități care le-ar putea afecta imparțialitatea sau integritatea în ceea ce privește activitățile de evaluare a conformității pentru care sunt notificați. Aceste dispoziții se aplică în special serviciilor de consultanță.

**77.** Organismele de evaluare a conformității se asigură că activitățile filialelor sau ale subcontractanților lor nu afectează confidențialitatea, obiectivitatea sau imparțialitatea activităților lor de evaluare a conformității.

**78.** Organismele de evaluare a conformității și personalul acestora îndeplinesc activitățile de evaluare a conformității la cel mai înalt grad de integritate profesională și de competență tehnică necesară în domeniul respectiv și trebuie să fie liberi de orice presiuni și stimulente, îndeosebi financiare, care le-ar putea influența aprecierea sau rezultatele activităților lor de evaluare a conformității, în special din partea persoanelor sau a grupurilor de persoane cu un interes pentru rezultatele acelor activități.

**79.** Organismul de evaluare a conformității are capacitatea să îndeplinească toate atribuțiile de evaluare a conformității care îi sunt atribuite prin anexa nr. 2 și pentru care a fost notificat, indiferent dacă acele atribuții sunt îndeplinite chiar de către organismul de evaluare a conformității sau în numele și sub responsabilitatea acestuia.

**80.** De fiecare dată și pentru fiecare procedură de evaluare a conformității și pentru fiecare tip sau categorie de aparate pentru care a fost notificat, organismul de evaluare a conformității are la dispoziție:

1) personalul necesar avînd cunoștințe tehnice și experiență suficientă și corespunzătoare pentru a îndeplini atribuțiile de evaluare a conformității;

2) descrierile necesare ale procedurilor în conformitate cu care se realizează evaluarea conformității, asigurîndu-se transparența și posibilitatea de a reproduce procedurile în cauză. Acesta dispune de politici și proceduri adecvate care fac o distincție clară între atribuțiile îndeplinite ca organism notificat și orice alte activități;

3) procedurile necesare pentru a-și desfășura activitatea ținînd seama în mod corespunzător de dimensiunea unei întreprinderi, de domeniul de activitate și structura acesteia, de gradul de complexitate a tehnologiei produsului în cauză, precum și de caracterul de serie sau de masă al procesului de producție.

**81.** Organismul de evaluare a conformității trebuie să aibă mijloacele necesare pentru a îndeplini în mod corespunzător atribuțiile tehnice și administrative legate de activitățile de evaluare a conformității și are acces la toate echipamentele sau facilitățile necesare.

**82.** Personalul responsabil de îndeplinirea sarcinilor de evaluare a conformității trebuie să posede următoarele:

1) o pregătire tehnică și profesională solidă care acoperă toate activitățile de evaluare a conformității pentru care organismul de evaluare a conformității a fost notificat;

2) cunoștințe satisfăcătoare ale cerințelor evaluărilor pe care le realizează și autoritatea corespunzătoare pentru realizarea acestor evaluări;

3) cunoștințe și înțelegere corespunzătoare a cerințelor esențiale prevăzute în anexa nr. 1, a standardelor conexe aplicabile și a procedurilor de evaluare a conformităţii;

4) abilitatea necesară pentru a elabora certificate, evidențe și rapoarte pentru a demonstra că evaluările au fost îndeplinite.

**83.** Imparțialitatea organismelor de evaluare a conformității, a personalului de conducere și a personalului responsabil de îndeplinirea sarcinilor de evaluare a conformității trebuie să fie garantată.

**84.** Remunerația personalului cu funcții de conducere și a personalului responsabil de îndeplinirea sarcinilor de evaluare a conformității din cadrul organismului de evaluare a conformității nu depinde de numărul de evaluări realizate sau de rezultatele acestor evaluări.

**85.** Organismele de evaluare a conformității încheie o asigurare de răspundere în cazul în care răspunderea nu este asumată de stat în conformitate cu legislația existentă.

**86.** Personalul organismului de evaluare a conformității păstrează secretul profesional referitor la toate informațiile obținute în îndeplinirea sarcinilor sale în temeiul anexei nr. 3 sau al oricărei dispoziții din legislația națională de punere în aplicare a acesteia. Drepturile de autor ale organismului de evaluare a conformității sunt protejate conform prevederilor din Legeanr. 139 din 02.07.2010privind dreptul de autor și drepturile conexe.

**87.** Organismele de evaluare a conformității participă la activitățile de standardizare relevante.

**Capitolul XIX**

**Prezumţia de conformitate a organismelor notificate**

**88.** În cazul în care un organism de evaluare a conformității își demonstrează conformitatea cu criteriile prevăzute în standardele conexe relevante sau în părți din acestea ale căror referințe au fost publicate în Monitorul Oficial al Republicii Moldova se consideră că acesta respectă cerințele prevăzute la punctele 71-84 în măsura în care standardele armonizate aplicabile vizează aceste cerințe.

**89.** Lista standardelor moldovene conexe, care adoptă standardele europene armonizate, se aprobă prin ordinul ministrului economiei şi se publică în Monitorul Oficial al Republicii Moldova. Această listă se actualizează ori de cîte ori este necesar, dar nu mai rar de o dată în an.

**Capitolul XX**

**Filialele organismelor notificate şi subcontractarea**

**de către organismele notificate**

**89.** În cazul în care subcontractează anumite sarcini referitoare la evaluarea conformității sau recurge la o filială, un organism notificat se asigură că subcontractantul sau filiala îndeplinește cerințele stabilite la punctele 71-84 și informează autoritatea de reglementare în acest sens.

**90.** Organismul notificat preia întreaga responsabilitate pentru sarcinile îndeplinite de subcontractanți sau filiale, oriunde ar fi acestea stabilite.

**91 .**Activitățile pot fi subcontractate sau realizate de o filială numai cu acordul clientului.

**92.** Organismul notificat pune la dispoziția Ministerului Economiei documentele relevante privind evaluarea calificărilor subcontractantului sau ale filialei și a activităților executate de către aceștia in temeiul anexei nr. 3.

**Capitolul XXI**

**Cererea şi procedura de notificare**

**93.** Un organism de evaluare a conformității depune o cerere de recunoaștere la Organismul naţional de acreditare.

**94.** Organismul naţional de acreditare informează autoritatea de reglementare atunci cînd organismul de evaluare a conformităţii solicită notificarea şi după acordarea acreditării transmite solicitarea însoţită de documente, Ministerului Economiei în scop de a fi notificat.

**95.** Cererea de recunoaștere este însoțită de o descriere a activităților de evaluare a conformității, a modulului sau modulelor de evaluare a conformității și a aparatului pentru care organismul se consideră a fi competent, precum și de un certificat de acreditare, eliberat de Organismul național de acreditare care să ateste că organismul de evaluare a conformității satisface cerințele prevăzute la punctele 71-84.

**96**. Autoritate de reglementare notifică numai organismele de evaluare a conformității care au îndeplinit cerințele prevăzute la punctele 71-84.

**97.** Organismele notificate preiau întreaga responsabilitate pentru sarcinile îndeplinite de subcontractanți sau filiale, oriunde ar fi acestea stabilite.

**98.** Activitățile pot fi subcontractate sau realizate de o filială numai cu acordul agentului economic~~.~~

**99.** Organismele notificate pun la dispoziția Ministerului Economiei documentele relevante privind evaluarea calificărilor subcontractantului sau ale filialei și a activităților executate de către aceștia în temeiul anexei nr. 3.

**100.** Un organism de evaluare a conformității depune o cerere de notificare la autoritatea de reglementare.

**101.** Cererea de notificare este însoțită de o descriere a activităților de evaluare a conformității, a modulului sau modulelor de evaluare a conformității și a aparatului pentru care organismul se consideră a fi competent, precum și de un certificat de acreditare, eliberat de organismul național de acreditare care să ateste că organismul de evaluare a conformității satisface cerințele prevăzute la punctele 71-84.

**Capitolul XXI**

**Procedura de notificare**

**102.** Autoritatea de reglementare notifică numai organismele de evaluare a conformității care au îndeplinit cerințele prevăzute la punctul 71-84.

**103.** Autoritatea de reglementare notifică Comisia folosind instrumentul de notificare electronică dezvoltat și gestionat de Comisie.

**104.** Notificarea include detalii complete ale activităților de evaluare a conformității, ale modulului sau modulelor de evaluare a conformității și ale aparatului în cauză și atestarea competenței necesare.

**105.** Autoritatea de reglementare notifică Comisia în legătură cu orice modificare ulterioară relevantă adusă notificării.

**Capitolul XXII**

**Modificări ale notificărilor**

**106.** În cazul în care Agenţia pentru Protecţia Consumatorilor a constat sau a fost informată că un organism notificat nu mai respectă cerinţele prevăzute la punctele 71-84 sau că acesta nu îşi îndeplinește obligaţiile, autoritatea de reglementare restricţionează, suspendă sau retrage notificarea după caz, în funcţie de gravitatea nerespectării cerinţelor sau a neîndeplinirii obligaţiilor. Acesta informează de îndată Comisia.

**107.** În caz de restricționare, suspendare sau retragere a notificării sau în cazul în care organismul notificat și-a încetat activitatea, autoritatea de reglementare ia măsurile adecvate pentru a se asigura că dosarele organismului respectiv sunt fie preluate de un alt organism notificat, sau, în lipsa unui alt organism notificat, să fie puse la dispoziția Agenţiei pentru Protecţia Consumatorilor.

**Capitolul XXIII**

**Contestarea componenţei organismelor notificate**

**108.** Organismele notificate efectuează evaluări ale conformității în conformitate cu procedurile de evaluare a conformității prevăzute în anexa nr. 2.

**109.** Evaluările conformității sunt realizate în mod proporțional, evitînd sarcinile inutile pentru agenţii economici. Organismele de evaluare a conformității își desfășoară activitatea ținînd seama în mod corespunzător de dimensiunea unei întreprinderi, domeniul de activitate și structura acesteia, de gradul de complexitate a tehnologiei aparatului în cauză, precum și de caracterul de serie sau de masă al procesului de producție. În același timp, organismele de evaluare a conformității trebuie să respecte gradul de precizie și nivelul de protecție necesare pentru conformitatea aparatului cu prezenta reglementare tehnică.

**110.** În cazul în care un organism notificat constată că cerințele esențiale prevăzute în anexa nr. 1 sau în standardele conexe sau alte specificații tehnice corespunzătoare nu sunt îndeplinite de către un producător, acesta solicită producătorului să ia măsurile corective corespunzătoare și nu emite un certificat.

**111.** În cazul în care, pe parcursul monitorizării conformității ulterior eliberării certificatului, un organism notificat constată că un aparat nu mai este conform, acesta solicită producătorului să ia măsurile corective corespunzătoare și suspendă sau retrage certificatul, dacă este necesar.

**112.** În cazul în care nu se iau măsuri corective sau acestea nu au efectul necesar, organismul notificat restricționează, suspendă sau retrage orice certificat, după caz.

**113.** Cale de atac împotriva deciziilor organismelor de evaluare a conformităţii sunt stabilite în art. 348 Codului Contravenţional al Republicii Moldova nr. 218 din 24.10.2008.

**Capitolul XXIV**

**Obligaţii de informare în sarcina organismelor notificate**

**114.** Organismele notificate informează autoritatea de reglementare în legătură cu:

1) orice refuz, restricție, suspendare sau retragere a certificatelor;

2) orice circumstanțe care afectează domeniul de aplicare sau condițiile notificării;

3) orice cerere de informare cu privire la activitățile de evaluare a conformității desfășurate, primită de la Agenţia pentru Protecţia Consumatorilor;

4) la cerere, activitățile de evaluare a conformității realizate în cadrul notificării primite și în legătură cu orice altă activitate realizată, inclusiv activitățile subcontractare.

**115.** Organismele notificate oferă celorlalte organisme notificate în conformitate cu reglementarea tehnică care îndeplinesc activități similare de evaluare a conformității vizînd aceleași aparate informații relevante privind aspecte legate de rezultatele negative ale evaluărilor conformității și, la cerere, de rezultatele pozitive ale evaluărilor conformității.

**Capitolul XXV**

**Supravegherea pieţei**

**116.** Supravegherea pieţei şi controlul aparatelor care sunt plasate pe piaţă se efectuează în conformitate cu legislaţia în vigoare privind supravegherea pieţei.

**Capitolul XXVI**

**Procedura aplicabilă aparatelor care prezintă un risc la nivel naţional**

**117.** În cazul în care Agenţia pentru Protecţia Consumatorilor are suficiente motive să considere că un aparat reglementat de prezenta reglementarea tehnică prezintă un risc pentru aspecte ale protecției interesului public care întră sub incidența prezentei reglementări tehnice, acestea efectuează o evaluare cu privire la aparatul în cauză, acoperind toate cerințele relevante stabilite în prezenta reglementarea tehnică. Agenţii economici relevanți cooperează cu Agenţia pentru Protecţia Consumatorilor în acest scop, dacă este necesar.

**118.** În cazul în care, pe parcursul evaluării menționate la punctul 117, Agenţia pentru Protecţia Consumatorilor constată că aparatul nu este conform cerințelor stabilite în prezenta reglementarea tehnică, aceasta solicită de îndată agentului economic relevant să întreprindă toate măsurile corective adecvate pentru a aduce aparatul în conformitate cu acele cerințe sau să retragă aparatul de pe piață sau să îl recheme în decursul unei perioade rezonabile, proporțională cu natura riscului, pe care o stabilesc acestea.

**119.** Agenţia pentru Protecţia Consumatorilor informează organismul notificat relevant în consecinţă.

**120.** Legislaţia în vigoare privind supravegherea pieţei se aplică măsurilor menţionate la punctul 117.

**121.** În cazul în care Agenţia pentru Protecţia Consumatorilor consideră că neconformitatea nu se limitează pe teritoriul Republicii Moldova, acestea informează autoritatea de reglementare cu privire la rezultatele evaluării și la acțiunile pe care le-au solicitat din partea agentului economic.

**122.** Agentul economic se asigură că sunt întreprinse toate măsurile corective adecvate pentru toate aparatele vizate pe care acesta le-a pus la dispoziție pe piață.

**123.** În cazul în care agentul economic relevant nu întreprinde măsurile corective adecvate în termenul menționat la punctul 117, Agenţia pentru Protecţia Consumatorilor ia toate măsurile provizorii corespunzătoare pentru a interzice sau a restrînge punerea la dispoziție a aparatului pe piața națională sau pentru a retrage sau a rechema aparatul de pe piață.

**124.** Autoritatea de reglementare, la propunerea Agenţia pentru Protecţia Consumatorilor, informează de îndată Comisia cu privire la măsurile stabilite în punctul 123.

**125.** Informațiile menționate la punctul 123 includ toate detaliile disponibile, în special cu privire la datele necesare pentru a identifica aparatul neconform, originea aparatului, natura neconformității invocate și riscul implicat, natura și durata măsurilor naționale luate, precum și argumentele prezentate de operatorul economic relevant. Agenţia pentru Protecţia Consumatorilor indică, în special, dacă neconformitatea se datorează oricăreia dintre următoarele situații:

1) aparatul nu îndeplinește cerințele cu privire la aspectele referitoare la protecția interesului public care fac obiectul prezentei reglementări tehnice; sau

2) există deficiențe ale standardelor conexe menționate la punctul43 care conferă prezumția de conformitate.

**126.** Autoritatea de reglementare informează de îndată Comisia cu privire la măsurile adoptate și informațiile suplimentare referitoare la neconformitatea aparatului în cauză aflate la dispoziția sa și cu privire la obiecțiile la acestea, în caz de dezacord cu măsura națională adoptată.

**127.** În cazul în care, în termen de trei luni de la primirea informațiilor menționate la punctul 123, Comisia nu a ridicat obiecții cu privire la o măsură provizorie luată de autoritatea de reglementare, măsura este considerată justificată.

**128.** Autoritatea de reglementare se asigură că se iau fără întîrziere măsurile restrictive adecvate, cum ar fi retragerea aparatului de pe piață, în legătură cu aparatul în cauză.

**Capitolul XXVII**

**Procedura de salvgardare**

**129.** În cazul în care, ca urmare a consultării cu părţile implicate, Comisia Europeană informează prin autoritatea de reglementare, Agenţia pentru Protecţia Consumatorilor că masurile luate sunt justificate, Agenţia ia masurile necesare împotriva agentului economic care a aplicat marcajele şi informează despre aceste măsuri Comisia Europeană.

**130.** În cazul în care Comisia Europeană constată că măsurile luate nu sunt justificate informează în acest sens, prin autoritatea de reglementare, Agenţia pentru Protecţia Consumatorilor, precum şi producătorul respectiv sau reprezentantul autorizat al acestuia, iar Agenţia pentru Protecţia Consumatorilor abrogă imediat măsurile de retragere, interzicere sau restricţionare prevăzute la pct.118.

**Neconformitatea formală**

**131.** Fără a aduce atingere punctelor 116-127, Agenţia pentru Protecţia Consumatorilor solicită agentului economic vizat să pună capăt neconformității respective în cazul în care constată una dintre situațiile următoare:

1) marcajul CE a fost aplicat prin încălcarea prevederilor din Legea nr. 235 din 01 decembrie cu privire la activităţile de acreditare şi de evaluare a conformităţii sau a Capitolului XIV din prezenta reglementare tehnică;

2) nu a fost aplicat marcajul CE;

3) nu a fost întocmită declaraţia de conformitate;

4) documentaţia tehnică nu este disponibilă sau este incompletă;

5) informaţiile menţionate la punctul 19 sau la punctul 28, sunt false sau incomplete;

6) nu sunt îndeplinite orice alte cerinţe administrative prevăzute la punctele 13-22 şi 25-33.

**132.** În cazul în care neconformitatea menționată la punctul 131 se menține, Agenţia pentru Protecţia Consumatorilor ia toate măsurile corespunzătoare pentru a restricționa sau a interzice punerea la dispoziție pe piață a aparatului sau pentru a se asigura că acesta este rechemat sau retras de pe piață.

**Anexa nr. 1**

**la reglementarea tehnică „Compatibilitatea**

 **electromagnetică a echipamentelor”**

**Cerinţe esenţiale**

1. Cerinţe generale

1.1 Echipamentele sunt astfel proiectate și fabricate, ținând seama de stadiul de dezvoltare tehnică, încât să garanteze că:

1.1.1 perturbațiile electromagnetice generate nu depășesc nivelul peste care echipamentele radio și de telecomunicații sau alte echipamente nu pot să funcționeze conform destinației prevăzute;

1.1.2 au un nivel de imunitate la perturbații electromagnetice previzibil pentru utilizarea conform destinației prevăzute care le permite să funcționeze fără degradarea inacceptabilă a respectivei utilizări.

2. Cerinţe specifice pentru instalaţiile fixe

2.1 Instalarea şi utilizarea conform destinaţiei prevăzute a componentelor.

2.2 O instalație fixă se montează conform bunelor practici de inginerie și cu respectarea informațiilor privind utilizarea conform destinației prevăzute a componentelor sale, în vederea îndeplinirii cerințelor esențiale de la punctul 1.

**Anexa nr. 2**

**la reglementarea tehnică „Compatibilitatea**

**electromagnetică a echipamentelor”**

**Modulul A: Controlul intern al producţiei**

1. Controlul intern al producției este procedura de evaluare a conformității prin care producătorul îndeplinește obligațiile prevăzute la punctele 2, 3, 4 și 5 din prezenta anexă și asigură și declară pe răspunderea sa exclusivă că aparatul în cauză satisface cerințele prezentei reglementări tehnice care i se aplică.

2. Evaluarea compatibilităţii electromagnetice

2.1 Producătorul efectuează o evaluare a compatibilității electromagnetice a aparatelor pe baza fenomenelor relevante, în vederea îndeplinirii cerințelor esențiale prevăzute în anexa nr.1 punctul 1.

2.2 La evaluarea compatibilității electromagnetice se va ține seama de toate condițiile de funcționare normale prevăzute. În cazul în care un aparat poate avea diferite configurații, evaluarea compatibilității electromagnetice confirmă dacă acesta corespunde cerințelor esențiale cuprinse în anexa nr. 1 punctul 1 în toate configurațiile posibile pe care producătorul le apreciază ca reprezentative pentru utilizarea prevăzută.

3. Documentaţia tehnică

3.1 Producătorul întocmește documentația tehnică. Documentația permite evaluarea aparatului din punctul de vedere al conformității cu cerințele relevante și include o analiză adecvată și o evaluare a riscului (riscurilor).

3.2 Documentația tehnică specifică cerințele aplicabile și acoperă, în măsura în care este acest lucru relevant pentru evaluare, proiectarea, fabricarea și funcționarea aparatului. Documentația tehnică cuprinde, unde este cazul, cel puțin următoarele elemente:

3.2.1 o descriere generală a aparatului;

3.2.2 desenele de proiectare și de fabricare și schemele componentelor, subansamblelor, circuitelor etc.;

3.2.3 descrieri și explicații necesare pentru înțelegerea respectivelor desene și scheme și a funcționării aparatului;

3.2.4 o listă a standardelor conexe aplicate integral sau parțial ale căror referințe au fost publicate în Monitorul Oficial al Republicii Moldova, iar în cazurile în care respectivele standarde conexe nu au fost aplicate, descrieri ale soluțiilor adoptate pentru îndeplinirea cerințelor esențiale din prezenta reglementare tehnică, inclusiv o listă a altor specificații tehnice relevante aplicate. În cazul unor standarde conexe aplicate parțial, documentația tehnică menționează părțile care au fost aplicate;

3.2.5 rezultatele calculelor de proiectare, ale examinărilor efectuate etc.;

3.2.6 rapoartele de testare.

4. Fabricaţia

4.1 Producătorul ia toate măsurile necesare pentru ca procesul de fabricație și monitorizarea acestuia să asigure conformitatea aparatelor fabricate cu documentația tehnică menționată la punctul 3 din prezenta anexă și cu cerințele esențiale prevăzute în anexa nr.1 punctul 1

5. Marcajul CE și declarația de conformitate

5.1 Producătorul aplică marcajul CE pe fiecare aparat care satisface cerințele aplicabile ale prezentei reglementări tehnice.

5.2 Producătorul întocmește o declarație de conformitate scrisă pentru un model de aparat și o păstrează împreună cu documentația tehnică la dispoziția Ministerului Economiei şi Agenţiei pentru Protecţia Consumatorilor pe o perioadă de 10 ani după introducerea pe piață a aparatului. Declarația de conformitate identifică aparatul pentru care a fost întocmită.

5.3 O copie a declarației de conformitate este pusă la dispoziția Agenţiei pentru Protecţia Consumatorilor şi Ministerului Economiei, la cerere.

6 Reprezentant autorizat

6.1 Obligațiile producătorului stabilite la punctul 5 pot fi îndeplinite de către reprezentantul său autorizat, în numele său și pe răspunderea sa, cu condiția ca acestea să fie menționate în mandat.

**Anexa nr. 2**

**la reglementarea tehnică „Compatibilitatea**

**electromagnetică a echipamentelor”**

**Modulul B: Examinarea de tip**

1. Examinarea de tip este acea parte a procedurii de evaluare a conformității prin care un organism notificat examinează proiectul tehnic al unui aparat și verifică și atestă dacă proiectul tehnic al aparatului corespunde cerințelor esențiale prevăzute în anexa nr. 1 punctul 1.

2. Examinarea de tip se efectuează prin evaluarea caracterului adecvat al proiectului tehnic al aparatului prin examinarea documentației tehnice și a documentelor prevăzute la punctul 3, fără examinarea unui model (tip de proiect). Ea poate fi limitată la unele aspecte ale cerințelor esențiale, astfel cum se specifică de către producător sau de către reprezentantul său autorizat.

3. Producătorul înaintează o cerere pentru examinarea de tip unui singur organism notificat ales de către acesta.

3.1 Cererea precizează aspectele cerințelor esențiale pentru care se solicită examinarea și cuprinde:

3.1.1 numele și adresa producătorului și, în cazul în care cererea este depusă de către reprezentantul autorizat, numele și adresa acestuia din urmă;

3.1.2 o declarație scrisă care atestă că această cerere nu a mai fost înaintată nici unui alt organism notificat;

3.1.3 documentația tehnică. Documentația tehnică permite evaluarea aparatului din punctul de vedere al conformității cu cerințele aplicabile ale prezentei reglementări tehnice și include o analiză adecvată și o evaluare a riscului (riscurilor). Documentația tehnică specifică cerințele aplicabile și acoperă, în măsura în care este acest lucru relevant pentru evaluare, proiectarea, fabricarea și funcționarea aparatului. Documentația tehnică cuprinde, unde este cazul, cel puțin următoarele elemente:

3.1.3.1 o descriere generală a aparatului;

3.1.3.2 desenele de proiectare și de fabricare și schemele componentelor, subansamblelor, circuitelor etc.;

3.1.3.3 descrieri și explicații necesare pentru înțelegerea acelor desene și scheme și a funcționării aparatului;

3.1.3.4 lista standardelor conexe aplicate integral sau parțial ale căror referințe au fost publicate în monitorul Oficial al Republicii Moldova, iar în cazurile în care aceste standarde conexe nu au fost aplicate, o descriere a soluțiilor adoptate pentru îndeplinirea cerințelor esențiale de siguranță din prezenta directivă, inclusiv o listă a altor specificații tehnice relevante aplicate. În cazul unor standarde conexe aplicate parțial, documentația tehnică menționează părțile care au fost aplicate;

3.1.3.5 rezultatele calculelor de proiectare, ale examinărilor efectuate etc.;

3.1.3.6 rapoartele de testare.

4. Organismul notificat examinează documentația tehnică pentru a evalua caracterul adecvat al proiectului tehnic al aparatului în legătură cu aspectele cerințelor esențiale pentru care se solicită examinarea.

5. Organismul notificat întocmește un raport de evaluare care evidențiază activitățile întreprinse, conform punctului 4, precum și rezultatele acestora. Fără a aduce atingere obligațiilor sale față de autoritatea de reglementare, organismul notificat nu divulgă conținutul acestui raport, în întregime sau parțial, decât cu acordul producătorului.

6. Atunci când tipul este conform cu cerințele prezentei reglementări tehnice care se aplică aparatului în cauză, organismul notificat îi eliberează producătorului un certificat de examinare de tip. Certificatul respectiv cuprinde denumirea și adresa producătorului, concluziile examinării, aspectele cerințelor esențiale vizate de examinare, condițiile (în cazul în care există) pentru valabilitatea sa și datele necesare pentru identificarea tipului certificat. Certificatul de examinare de tip poate avea atașate una sau mai multe anexe.

6.1 Certificatul de examinare de tip și anexele sale conțin toate informațiile relevante care permit evaluarea conformității cu tipul examinat a aparatelor fabricate și care permit controlul în utilizare. În cazul în care tipul nu satisface cerințele aplicabile ale prezentei directive, organismul notificat refuză emiterea unui certificat de examinare de tip și informează solicitantul în consecință, motivându-şi refuzul în mod detaliat.

7. Organismul notificat se informează permanent în legătură cu orice modificări ale stadiului actual al tehnologiei general recunoscut care indică faptul că tipul aprobat poate să nu mai fie conform cu cerințele aplicabile ale prezentei reglementări tehnice și stabilește dacă aceste modificări necesită investigații aprofundate. În acest caz, organismul notificat informează în consecință producătorul.

7.1 Producătorul informează organismul notificat care deține documentația tehnică referitoare la certificatul de examinare de tip cu privire la toate modificările tipului certificat care pot influența conformitatea aparatului cu cerințele esențiale din prezenta reglementare tehnică sau cu condițiile de valabilitate ale certificatului respectiv. Astfel de modificări necesită aprobarea suplimentară sub forma unei completări a certificatului inițial de examinare de tip.

8. Fiecare organism notificat informează cu privire la certificatele de examinare de tip și/sau orice completări aduse acestora pe care le-a emis sau retras și pune la dispoziția Ministerului Economiei, periodic sau la cerere, lista acestor certificate și/sau a oricăror completări la acestea refuzate, suspendate sau restricționate în alt mod.

8.1 Fiecare organism notificat informează celelalte organisme notificate în legătură cu certificatele de examinare de tip și/sau orice completări la acestea pe care le-a refuzat, retras, suspendat sau restricționat în alt mod și, la cerere, în legătură cu astfel de certificate și/sau completări la acestea pe care le-a emis.

8.2 Autoritatea de reglementare, Agenţia pentru Protecţia Consumatorilor și celelalte organisme notificate pot obține, la cerere, o copie a certificatelor de examinare de tip și/sau a completărilor la acestea. La cerere, autoritatea de reglementare şi Agenţia pentru Protecţia Consumatorilor pot obține o copie a documentației tehnice și a rezultatelor examinărilor efectuate de organismul notificat. Organismul notificat păstrează un exemplar al certificatului de examinare de tip, al anexelor și completărilor acestuia, precum și dosarul tehnic incluzând documentația depusă de producător, pînă la expirarea valabilității certificatului respectiv.

9. Producătorul păstrează la dispoziția Ministerului Economiei şi Agenţiei pentru Protecţia Consumatorilor un exemplar al certificatului de examinare de tip, al anexelor și al completărilor acestuia, împreună cu documentația tehnică, pe o perioadă de 10 ani după introducerea pe piață a aparatului.

10. Reprezentantul autorizat al producătorului poate depune cererea menționată la punctul 3 și poate îndeplini obligațiile menționate la punctele 3 și 9, cu condiția ca acestea să fie menționate în mandat.

**Modulul C: conformitate cu tipul bazată pe controlul intern al producţiei**

11. Conformitatea cu tipul bazată pe controlul intern al producției este acea parte dintr-o procedură de evaluare a conformității prin care producătorul îndeplinește obligațiile prevăzute la punctele 2 și 3 și asigură și declară că aparatele în cauză sunt conforme tipului descris în certificatul de examinare UE de tip și îndeplinesc cerințele prezentei directive, care li se aplică.

12. Fabricaţia

12.1 Producătorul ia toate măsurile necesare pentru ca procesul de fabricație și monitorizarea acestuia să asigure conformitatea aparatelor fabricate cu tipul aprobat descris în certificatul de examinare de tip și cu cerințele prezentei reglementări tehnice care se aplică acestora.

13. Marcaj CE şi declaraţia de conformitate.

13.1 Producătorul aplică marcajul CE pe fiecare aparat în parte care este conform tipului descris în certificatul de examinare de tip și care respectă cerințele aplicabile ale prezentei reglementări tehnice.

13.2 Producătorul întocmește o declarație de conformitate scrisă pentru fiecare model de aparat și o păstrează la dispoziția Agenţiei pentru Protecţia Consumatorilor pe o perioadă de 10 ani după introducerea pe piață a aparatului. Declarația UE de conformitate identifică modelul de aparat pentru care a fost întocmită.

13.3 O copie a declarației de conformitate este pusă la dispoziția Agenţiei pentru Protecţia Consumatorilor, la cerere.

14. Reprezentantul autorizat.

14.1 Obligațiile producătorului stabilite la punctul 13 pot fi îndeplinite de către reprezentantul său autorizat, în numele său și pe răspunderea sa, cu condiția ca acestea să fie menționate în mandat.

**Anexa nr. 3**

**la reglementarea tehnică „Compatibilitatea**

**electromagnetică a echipamentelor”**

**Declaraţia de conformitate (Nr. XXXX)**

**1.** Modelul de aparat/Produsul (produsul, tipul, lotul sau seria):

2. Denumirea și adresa producătorului sau a reprezentantului său autorizat:

3. Prezenta declarație de conformitate este emisă pe răspunderea exclusivă a producătorului.

4. Obiectul declarației (identificarea aparatului permițînd trasabilitatea; poate include o imagine color, suficient de clară pentru a permite, dacă acest lucru este necesar, identificarea aparatului):

5. Obiectul declarației descris mai sus este în conformitate cu legislația relevantă de armonizare a Uniunii:

6. Trimiteri la standardele armonizate relevante folosite, inclusiv data standardului, sau trimiteri la celelalte specificații tehnice, inclusiv data specificațiilor, în legătură cu care se declară conformitatea:

7. După caz, organismul notificat … (denumire, număr) a efectuat … (descrierea intervenției) și a emis certificatul:

8. Informații suplimentare:

Semnat pentru și în numele:

(locul și data emiterii):

(numele, funcția) (semnătura):